Nog 3 vas oor ‘video-moord’Thoriso Themane (Foto: ANA) Nog drie mense is in Polokwane in Limpopo in hegtenis geneem in verband met die wrede moord op die plaaslike musikant Thoriso Themane. Themane (27) is Saterdagaand in die Florapark op dié dorp aangerand waarna hy vir dood agtergelaat is. Themane was glo op pad huis toe van ŉ musiekoefening by sy kerk toe hy deur ’n groep skoolseuns oorval en aangerand is. Volgens brig. Motlafela Mojapelo, woordvoerder van die polisie, is die drie verdagtes, almal 36 jaar oud, Donderdagaand op verskillende plekke in Polokwane in hegtenis geneem. Dít volg nadat dit bekend geword het dat dié drie glo tydens die aanval op Themane op die toneel afgekom het, waarna hulle na bewering ingespring en deelgeneem het, verduidelik Mojapelo. Die drie sal Maandag by die ander ses verdagtes aansluit vir die tweede hofverskyning in die saak. Dit bring die totale getal verdagtes in die moord op Themane op nege te staan. Vyf van die skoolseuns het gister in die Polokwane-landdroshof verskyn in verband met die moord. Hofverrigtinge is egter uitgestel nadat ŉ sesde skoolseun in hegtenis geneem is. Die seuns het na bewering Themane se moord op kamera vasgelê waarna video’s daarvan wyd op sosiale media versprei is. Een van dié video’s wys hoe ŉ bebloede Themane gesleep, geslaan en geskop word. ŉ Ander wys hoe Themane se oënskynlik lewelose liggaam straat af gesleep word. ’n Derde video wys hoe een van die seuns, geklee in ’n skooluniform, oor die moord spog waarna hy beweer dat niks met hom sal gebeur nie, aangesien sy pa glo onaantasbaar is. Dié seun se pa is ’n afgetrede polisiebeampte. Honderde ontstoke lede van die gemeenskap het vandag deur die strate van Polokwane na die plaaslike polisiekantoor beweeg om te eis dat geregtigheid geskied. Die protesoptog het onder die hutsmerk #JusticeForThoriso plaasgevind. Die meeste protesgangers het swart klere gedra en motorfietsryers en politieke partye het ook by die optog aangesluit. Die plaaslike koerant, Polokwane Review, berig dat nog ŉ optog wat gereël is deur Themane se familie en vriende, vanmiddag sal plaasvind. Dié optog sal van die park waar Themane aangeval is tot by sy huis beweeg.